Jørgen Vik

Jørgen Vik (født 1971) er en norsk politiker (Ap) og ordfører i Lillestrøm kommune i Viken fylke. Han er utdannet cand.theol ved Universitetet i Oslo. Fram til han ble valgt som ordfører var han leder for organisasjonsutvikling og endringsledelse ved Institutt for energiteknikk. Vik ble valgt inn i Skedsmo kommunestyre i 2007 og var fra 2011 til 2019 gruppeleder for Arbeiderpartiets kommunestyregruppe. Da det ble bestemt at Skedsmo, Sørum og Fet kommuner skulle slås sammen til Lillestrøm kommune, ble Vik valgt til første leder av Lillestrøm Arbeiderparti på stiftelsesmøtet 12. april 2018. På nominasjonsmøtet 22. november 2018 ble Vik valgt til ordførerkandidat for Lillestrøm Arbeiderparti. 

Etter kommunestyrevalget i 9. september 2019 ble Arbeiderpartiet største parti i Lillestrøm med 29,9 % av stemmene, og fikk sammen med Senterpartiet, MdG, SV og KrF flertall. Partiene utarbeidet en felles politisk plattform og fordelte posisjoner mellom seg. Vik ble dermed Lillestrøm kommunes første ordfører. Thor Grosås (Sp) ble kommunens første varaordfører. 22. januar 2020 meldte Romerikes Blad at Miljøpartiet de Grønne i Lillestrøm brøt ut av samarbeidet med de andre partiene i posisjon, på bakgrunn av den såkalte "Brånåssaken".

Referanser 

Ap-politikere i Akershus
Ordførere i Viken
Norske teologer
Fødselsdato ikke oppgitt